Kåret til USAs beste strand
I hvert fall dersom du velger å stole på listen som nylig ble utarbeidet av Stephen Leatherman. Han er professor og direktør ved laboratoriet for kystforskning ved Florida International University, og bedre kjent som «Dr. Beach».Hvert år siden 1991 har han gjennomført grundige undersøkelser av 650 offentlige strender. Disse blir vurdert ut fra 50 kriterier, som inkluderer blant annet hvor myk, hvit og bred sanden er, bølger og strømforhold, antall solskinnsdager, forurensing og temperatur både på land og i sjøen. I år gikk Coronado Beach i San Diego i California helt til topps. Stranden er rundt 2,5 kilometer lang, og populær både blant svømmere og surfere. Det var på Coronado Beach at Marilyn Monroe, ifølge reiselivsavisen.no, spilte inn scener til filmen «Some like it hot» i 1958.For to år siden kom Coronado på 3. plass. I fjor rykket den opp til 2., mens den nå endelig har tatt det siste steget, og kan skryte på seg å være aller best. Hvor lenge den klarer å holde på stillingen spørs derimot. Ingen av de foregående vinnerne er nemlig lenger å finne på topp 10-listen. De fleste av de andre strendene på listen har gått igjen i hvert fall de tre siste årene. Det kan kanskje tyde på at pågangen på vinnerstranden blir så voldsom at kvaliteten synker, og at det dermed nærmest er en forbannelse å vinne kåringen. I så fall vil det trolig være smartere å legge turen til nummer to på lista enn nummer en, dersom du i løpet av det neste året skulle ønske å besøke USAs beste strand. Begge de siste to vinnerne har nemlig året i forveien vært nummer to.1. Coronado Beach San Diego, California 2. Kahanamoku Beach Waikiki, Oahu, Hawaii 3. Main Beach East Hampton, New York 4. St. George Island State Park Florida panhandle 5. Hamoa Beach, Maui, Hawaii 6. Coast Guard Beach Cape Cod, Massachusetts 7. Waimanalo Bay Beach Park Oahu, Hawaii 8. Cape Florida State Park Key Biscayne, Florida 9. Beachwalker Park Kiawah Island, South Carolina 10. Cape Hatteras, Outer Banks of North Carolina
Det er fort gjort å tro at USAs beste strand ligger på Hawaii. Så feil kan en ta.